सहसा उन्हें किसी की हल्की-सी कराहट सुनाई दी। उन्होंने आँखें घुमाकर देखा, कमरे में एक चारपाई पर एक बेहद कमजोर बालक लेटा हुआ था जो धीरे-धीरे कराह रहा था। इतने में वृद्धा काफी और कुछ खाने का सामान लेकर कमरे में आई। काफी पीकर डाक्टर अहमद कुछ अच्छा महसूस कर रहे थे। उन्होंने उस बालक के बारे में पूछा। वृद्धा ने उत्तर दिया- यह मेरा एकमात्र पोता है। इसके माता-पिता की एक दुर्घटना में मृत्यु हो चुकी है। अब यह मेरा एकमात्र सहारा है, किन्तु यह एक विशेष प्रकार के कैंसर रोग से पीडि़त है। बहुत इलाज करवाया है, किन्तु कोई लाभ नहीं हुआ। डाक्टर कहते हैं कि इस रोग का इलाज केवल डाक्टर अहमद ही कर सकते हैं जो केरल में रहते हैं और उन्होंने ऐसे कई मरीजों का सफलतापूर्वक इलाज किया है। मेरे पास कोई साधन नहीं कि मैं इस बालक को उनके पास ले जाउँ। इसको तिल-तिल मरता देख रही हूँ, किन्तु कुछ कर नहीं सकती। इतना कहते-कहते वृद्धा के आँखों से अश्रुधारा बह निकली।